CELEX: 32017D1357
Language: sk
Date: 2017-07-19 00:00:00
Title: Vykonávacie rozhodnutie Komisie (EÚ) 2017/1357 z 19. júla 2017 o uverejnení odkazu s obmedzením v Úradnom vestníku Európskej únie na normu EN 60335-2-9:2003 v znení poslednej zmeny A13:2010 o osobitných požiadavkách na grily, hriankovače a podobné prenosné varné spotrebiče na varenie podľa nariadenia Európskeho parlamentu a Rady (EÚ) č. 1025/2012 [oznámené pod číslom C(2017) 3168]

21.7.2017   
            
            
               SK
            
            
               Úradný vestník Európskej únie
            
            
               L 190/14
            
         VYKONÁVACIE ROZHODNUTIE KOMISIE (EÚ) 2017/1357
   z 19. júla 2017
   o uverejnení odkazu s obmedzením v Úradnom vestníku Európskej únie na normu EN 60335-2-9:2003 v znení poslednej zmeny A13:2010 o osobitných požiadavkách na grily, hriankovače a podobné prenosné varné spotrebiče na varenie podľa nariadenia Európskeho parlamentu a Rady (EÚ) č. 1025/2012
   
      
         [oznámené pod číslom C(2017) 3168]
      
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1025/2012 z 25. októbra 2012 o európskej normalizácii, ktorým sa menia a dopĺňajú smernice Rady 89/686/EHS a 93/15/EHS a smernice Európskeho parlamentu a Rady 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES a 2009/105/ES a ktorým sa zrušuje rozhodnutie Rady 87/95/EHS a rozhodnutie Európskeho parlamentu a Rady č. 1673/2006/ES (1), a najmä na jeho článok 11 ods. 1 písm. a),
   so zreteľom na stanovisko výboru zriadeného na základe článku 22 ods. 1 nariadenia (EÚ) č. 1025/2012,
   keďže:
   
               (1)
            
            
               Ak sa harmonizovaná norma, na ktorú bol uverejnený odkaz v Úradnom vestníku Európskej únie, vzťahuje na jeden alebo viacero prvkov bezpečnostných cieľov stanovených v prílohe I k smernici Európskeho parlamentu a Rady 2014/35/EÚ (2), predpokladá sa, že elektrické zariadenie určené na používanie v rámci určitých limitov napätia a vyrobené v súlade s touto normou spĺňa príslušné prvky týchto bezpečnostných cieľov.
            
         
               (2)
            
            
               V júni 2014 podalo Nemecko a v júli 2014 Nórsko formálnu námietku v súvislosti s normou EN 60335-2-9:2003, „Elektrické spotrebiče pre domácnosť a na podobné účely. Bezpečnosť. Časť 2-9: Osobitné požiadavky na grily, hriankovače a podobné prenosné varné spotrebiče“, v znení poslednej zmeny A13:2010.
            
         
               (3)
            
            
               Vo formálnych námietkach Nemecka a Nórska sa uvádzalo, že časť 11 „Ohrievanie“ uvedenej normy obsahuje nedostatočné ustanovenia týkajúce sa teplotných limitov pre prístupné povrchy, ktoré nie sú používané na to, aby výrobok plnil svoju funkciu. Konkrétne sa v norme stanovuje viacero výnimiek z teplotných limitov, pričom sa výrobcovi povoľuje zdvojnásobiť alebo neuplatňovať limitné hodnoty teploty v závislosti od veľkosti, konštrukcie alebo povrchovej časti zariadenia a nanajvýš sa vyžaduje upozornenie alebo štítok s varovaním. V tejto súvislosti sa v časti 7.1 normy vyžaduje iba to, aby sa varovanie umiestnilo na povrchu, ktorý má z častí prekračujúcich limitné hodnoty najvyššiu teplotu. Farby varovného štítku sa môžu líšiť od medzinárodne uznávaných farieb používaných na varovania, čo môže používateľov zmiasť. V dôsledku nejednoznačnosti požiadaviek uvedených v norme možno normu navyše vykladať tak, že umožňuje vynechať meranie zvyšovania teploty v určitých častiach daného výrobku, čo môže viesť k nerešpektovaniu alebo zdvojnásobeniu limitných hodnôt teploty platných na základe normy pre celý výrobok. V dôsledku toho stále trvá riziko popálenia ľudí a domácich zvierat a táto norma ako taká by nemala poskytovať predpoklad zhody so smernicou 2014/35/EÚ.
            
         
               (4)
            
            
               Komisia spoločne s členskými štátmi a zainteresovanými stranami preskúmala normu EN 60335-2-9:2003 v znení poslednej zmeny A13:2010 v rámci pracovnej skupiny smernice o nízkom napätí, čo je skupina expertov z odvetvia, a spolu s väčšinou odborníkov z členských štátov podporila argumenty predložené Nemeckom a Nórskom. Následne sa dospelo k záveru, že norma nespĺňa bezpečnostné ciele stanovené v bode 1 písm. c) prílohy I k smernici 2014/35/EÚ a v bode 2 písm. b) tejto prílohy.
            
         
               (5)
            
            
               S ohľadom na bezpečnostné aspekty, ktoré treba zlepšiť, a na skutočnosť, že sa čaká na vhodnú revíziu normy, by sa odkaz na normu EN 60335-2-9:2003 v znení poslednej zmeny A13:2010 mal uverejniť v Úradnom vestníku Európskej únie doplnený o vhodné obmedzenie, na základe ktorého by využívanie špecifických častí normy, ktorých by sa obmedzenie týkalo, neposkytovalo predpoklad zhody,
            
         PRIJALA TOTO ROZHODNUTIE:
   Článok 1
   Odkaz na normu EN 60335-2-9:2003, „Elektrické spotrebiče pre domácnosť a na podobné účely. Bezpečnosť. Časť 2-9: Osobitné požiadavky na grily, hriankovače a podobné prenosné varné spotrebiče“, v znení poslednej zmeny A13:2010, sa uverejní v Úradnom vestníku Európskej únie s obmedzením stanoveným v prílohe.
   Článok 2
   Toto rozhodnutie je určené členským štátom.
   
      V Bruseli 19. júla 2017
      
         
            Za Komisiu
         
         Elżbieta BIEŃKOWSKA
         
            členka Komisie
         
      
   
   
      (1)  Ú. v. EÚ L 316, 14.11.2012, s. 12.
   
      (2)  Smernica Európskeho parlamentu a Rady 2014/35/EÚ z 26. februára 2014 o harmonizácii právnych predpisov členských štátov týkajúcich sa sprístupnenia elektrického zariadenia určeného na používanie v rámci určitých limitov napätia na trhu (Ú. v. EÚ L 96, 29.3.2014., s. 357).
   
      PRÍLOHA
      
         Uverejnenie názvov harmonizovanej normy a odkazov na ňu na účely smernice 2014/35/EÚ
      
      
                  Európska normalizačná organizácia
               
               
                  Odkaz na harmonizovanú normu a jej názov
               
            
                  Cenelec (1)
                  
               
               
                  EN 60335-2-9:2003
                  Elektrické spotrebiče pre domácnosť a na podobné účely. Bezpečnosť. Časť 2-9: Osobitné požiadavky na grily, hriankovače a podobné prenosné varné spotrebiče, v znení zmien:
                  
                               
                           
                           
                              EN 60335-2-9:2003/A1:2004
                           
                        
                               
                           
                           
                              EN 60335-2-9:2003/A2:2006
                           
                        
                               
                           
                           
                              EN 60335-2-9:2003/A12:2007
                           
                        
                               
                           
                           
                              EN 60335-2-9:2003/A13:2010
                           
                        
            
                  Obmedzenie:
                  Uplatňovanie ďalej uvedených častí normy EN 60335-2-9:2003 v znení poslednej zmeny A13:2010 neposkytuje predpoklad zhody s bezpečnostnými cieľmi stanovenými v bode 1 písm. c) prílohy I k smernici 2014/35/EÚ a v bode 2 písm. b) tejto prílohy:
                  
                              —
                           
                           
                              poznámka pod čiarou b) v tabuľke Z101 v časti 11,
                           
                        
                              —
                           
                           
                              časti bodu 7.1, ktoré sa týkajú poznámky pod čiarou b) v tabuľke Z101,
                           
                        
                              —
                           
                           
                              časti bodu 11.Z10x, ktoré sa týkajú vetracích otvorov.
                           
                        
            
         (1)  Cenelec: Avenue Marnix 17, 1000, Brusel, Belgicko. tel.+32 25196871; fax +32 25196919 (http://www.cenelec.eu).